NEUVOSTON ASETUS (ETY) N:o 3824/85,
annettu 20 päivänä joulukuuta 1985,
Euroopan sosiaalirahaston tehtävistä tehdyn päätöksen 83/516/ETY soveltamisesta annetun asetuksen (ETY) N:o 2950/83 muuttamisesta siten, että se ulotetaan koskemaan itsenäisiä ammatinharjoittajia
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 127 artiklan,
ottaa huomioon neuvoston 17 lokakuuta 1983 tehdyn päätöksen 83/516/ETY Euroopan sosiaalirahaston tehtävistä(1),
ottaa huomioon komission ehdotuksen(2),
ottaa huomioon Euroopan parlamentin lausunnon,
ottaa huomioon talous- ja sosiaalikomitean lausunnon,
sekä katsoo, että
on mahdollista myötävaikuttaa yhteisön työttömien määrän vähentämistä koskevan tavoitteen toteuttamiseen helpottamalla tukea myöntämällä itsenäisen ammatinharjoittamisen aloittamista ja palkattujen työpaikkojen luomista, ja
tästä syystä on aiheellista laajentaa asetuksen (ETY) N:o 2950/83(3) 1 artiklan c kohdan soveltamisalaa siten, että se ulotetaan koskemaan itsenäisiä ammatinharjoittajia, ei kuitenkaan vapaiden ammattien harjoittajia,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2950/83 1 artiklan c kohta seuraavasti:
"c) enintään kaksitoista kuukautta henkilöä kohden myönnettävä tuki lisätöihin palkkaamiseen tai työllistämiseen hankkeissa, joiden tavoitteena on yhteiskunnallisia tarpeita vastaavien lisätyöpaikkojen luominen, sekä alle 25 vuotiaille nuorille työnhakijoille ja pitkäaikaistyöttömille myönnettävä tuki itsenäisen ammatinharjoittamisen aloittamiseen, vapaita ammatteja lukuun ottamatta. Kyseisten työpaikkojen on oltava luonteeltaan pysyviä tai omiaan antamaan sellaista lisäkoulutusta tai kokemusta, jonka ammatillinen sisältö antaa pääsyn työmarkkinoille ja helpottaa palkkaamista tai asettamista pysyvään työpaikkaan."
2 artikla
Poiketen asetuksen (ETY) N:o 2950/83 4 artiklan 1 kohdasta, mainitun asetuksen, sellaisena kuin se on tällä asetuksella muutettuna, 1 artiklan c kohdan mukaisesti tehdyt hakemukset, joilla anotaan tukea itsenäisen ammatinharjoittamisen aloittamiseksi, on jätettävä ennen 1 päivää helmikuuta 1986, kun kyseessä on vuoden 1986 kuluessa toteutettava toiminta.
3 artikla
Tämä asetus tulee voimaan 1 päivänä tammikuuta 1986.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 1985.